ชงแก้กม.สลากฯออกหวยออนไลน์
ประธานสำนักงานสลากฯ ฮึดแก้กฎหมายทำหวยออนไลน์ ชง ครม.ต้นปีหน้า
31 ต.ค. 2557

ประธานสำนักงานสลากฯ ฮึดแก้กฎหมายทำหวยออนไลน์ ชง ครม.ต้นปีหน้า
นายสมชัย สัจจพงษ์ อธิบดีกรมศุลกากร ในฐานะประธานสำนักงานสลากกินแบ่งรัฐบาล เปิดเผยว่า สำนักงานสลากฯ จะส่งร่างแก้ไขกฎหมายสำนักงานสลากฯ เพื่อแก้ปัญหาการขายสลากเกินราคาให้กระทรวงการคลังพิจารณาเดือน ธ.ค. 2557 คาดว่าคณะรัฐมนตรี (ครม.) และสภานิติบัญญัติแห่งชาติ (สนช.) พิจารณาได้ภายในต้นปีหน้า
สาระสำคัญของการแก้ไขกฎหมายสลากจะให้อำนาจสลากออกผลิตภัณฑ์ใหม่ๆ เช่น หวยออนไลน์ เพื่อให้ผู้ต้องการซื้อสลากกินแบ่งรัฐบาลมีทางเลือกมากขึ้น ทำให้ราคาสลากลดลงตามกลไกตลาดเพราะปัจจุบันการขายสลากกินแบ่งถูกผูกขาด ทำให้ราคาขายแพงเพราะมีสินค้าที่เป็นคู่แข่ง
นอกจากนี้ จะมีการแก้ไขการแบ่งรายได้ที่ปัจจุบันมีการกำหนดว่ารายได้จากการขายสลากจะเป็นเงินรางวัล 60% อีก 28% นำส่งคลังและ 12% เป็นค่าบริหารจัดการสำนักงานสลากฯ ซึ่งจะต้องมีการปรับเพื่อให้ผู้ขายรายย่อยได้กำไรมากขึ้น รวมถึงเพิ่มเงินรางวัลกลางๆให้มีจำนวนมากขึ้น
ขณะเดียวกัน สำนักงานสลากฯจะพิจารณาให้มีการแก้กฎหมายเปิดทางให้ตั้งกองทุนซื้อสลากเลขไม่สวยคืนจากผู้ค้าสลาก เพราะที่ผ่านมาผู้ค้าอ้างว่าต้องขายสลากเกินราคาเพราะมีเลขไม่สวยขายไม่ได้จำนวนมาก ทำให้ต้องบวกต้นทุนเพิ่มในสลากที่ขายได้ หากตั้งกองทุนดังกล่าวได้จะทำให้ปัญหาดังกล่าวหมดไป
สำหรับการแก้ไขสลากเกินราคาปัจจุบันถือว่าล้มเหลว แต่ทางคณะกรรมการไม่ท้อถอย เพราะหากการแก้ปัญหาครั้งนี้ไม่สำเร็จ ก็เชื่อว่าจะไม่มีทางแก้ปัญหาสลากเกินราคาได้อีกแล้ว เพราะทางรัฐบาลสนับสนุนอย่างเต็มที่ว่าทางสำนักงานสลากฯต้องดำเนินการแก้กฎหมายเพื่อแก้ไขการขายสลากเกินราคาได้ ทางรัฐบาลก็พร้อมสนับสนุนเต็มที่
ด้าน นายสังศิต พิริยะรังสรรค์สมาชิกสภาปฏิรูปแห่งชาติ (สปช.)กล่าวว่า สำนักงานสลากฯ ควรแก้กฎหมายเพื่อให้ออกหวยออนไลน์ประเภท 2 และ 3 ตัวได้ จะทำให้แก้ปัญหาสลากกินแบ่งราคาแพงได้เพราะคนที่ชอบเสี่ยงโชคนิยมซื้อเลข 2 และ 3 ตัวเท่านั้น ไม่ต้องการซื้อเลข 6 ตัว ทำให้ไปซื้อหวยใต้ดินจนมีเงินหมุนเวียนถึงปีละ 4-5 แสนล้านบาท มีกำไรปีละ 4-5 หมื่นล้านบาท หากมาออกหวยออนไลน์ก็จะช่วยแก้ปัญหาหวยใต้ดินด้วย
นอกจากนี้ ควรแก้กฎหมายเรื่องการแบ่งรายได้ โดยยกเลิกเงินนำส่งให้คลัง 28% และไปเพิ่มเงินรางวัล60% ให้มากขึ้น เพื่อเพิ่มเงินรางวัลเลขท้าย 2-3 ตัว ให้มากขึ้นกว่าปัจจุบัน รวมถึงเพิ่มเงินค่าบริหารจัดการของสำนักงานสลากฯ เพื่อไปเพิ่มส่วนลดให้กับผู้ค้าสลากรายย่อยจะได้มีรายได้จากการขายมากขึ้น